*Projekts*

Latvijas Republikas Ministru kabinets

2017.gada \_\_.\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_\_\_\_.§)

**Noteikumi par muitas maksājumu parāda galvojumu preču muitošanai un Valsts ieņēmumu dienesta deponēto naudas līdzekļu uzskaites kontā avansā iemaksāto muitas maksājumu administrēšanu**

Izdoti saskaņā ar

Muitas likuma 26.panta otro daļu

un 27.panta ceturto daļu,

Pievienotās vērtības nodokļa likuma

85.panta astotās daļas 2.punktu

un likuma “Par akcīzes nodokli”

32.panta septīto daļu

**1. Vispārīgie jautājumi**

1. Noteikumi nosaka:

1.1. muitas maksājumu parāda galvojuma iesniegšanas, piešķiršanas, piemērošanas, apturēšanas, atjaunošanas un anulēšanas kārtību;

1.2. pievienotās vērtības nodokļa parāda galvojuma veidus, iesniegšanas, pieņemšanas, piemērošanas, apmēra noteikšanas, uzskaites un dzēšanas kārtību, prasības personas atbrīvošanai no pievienotās vērtības nodokļa parāda galvojuma iesniegšanas;

1.3. akcīzes nodokļa parāda galvojuma iesniegšanas, administrēšanas un dzēšanas kārtību;

1.4. gadījumus, kad akcīzes nodokļa galvojums nav jāiesniedz, un nosacījumus, kuru izpildes gadījumā nodokļa maksātājam var samazināt galvojuma lielumu;

1.5. muitas maksājumu parāda galvojuma apmēra noteikšanas, uzskaites un atbrīvošanas kārtību;

1.6. Eiropas Parlamenta un Padomes 2013.gada 9.oktobra Regulas (ES) Nr.952/2013, ar ko izveido Savienības Muitas kodeksu (turpmāk – regula Nr.952/2013) 89.panta 9.punktā minētā atbrīvojuma piemērošanas kārtību;

1.7. kārtību, kādā iegūstams galvinieka statuss Eiropas Savienības tieši piemērojamo normatīvo aktu muitas jomā izpratnē, un galvinieka tiesības un pienākumus;

1.8. muitas maksājumu parāda samaksas termiņa atlikšanas un atliktā muitas maksājumu parāda samaksas kontroles un uzskaites kārtību;

1.9. kārtību, kādā drošības naudu iemaksā, atmaksā un pārskaita valsts budžetā;

1.10. vienreizējā galvojuma reģistrēšanas kārtību;

1.11. kārtību, kādā administrē Valsts ieņēmumu dienesta deponēto naudas līdzekļu uzskaites kontā (turpmāk – deponēto naudas līdzekļu uzskaites konts) avansā iemaksātos muitas maksājumus (turpmāk – avansa maksājums).

2. Preču muitošanā tiek izmantots galvojums muitas maksājumu parāda, kas radies vai galvojums muitas maksājumu parāda, kas var rasties, nodrošināšanai.

3. Piemērojot muitas procedūru vai pagaidu uzglabāšanu, Valsts ieņēmumu dienesta muitas iestāde uzrauga muitas maksājumu parāda, kas radies, vai muitas maksājumu parāda, kas var rasties, galvojumu un nosaka tā apmēru atbilstoši regulas Nr.952/2013 89. un 90.pantam, Pievienotās vērtības nodokļa likumam un likumam “Par akcīzes nodokli”.

4. Galvojumu Valsts ieņēmumu dienestā var iesniegt:

4.1. persona, kas saskaņā ar normatīvajiem aktiem muitas jomā ir atbildīga par muitas maksājumu parādu (turpmāk – parādnieks);

4.2. persona, kura var kļūt atbildīga par muitas maksājumu parādu, kas var rasties;

4.3. persona, kura saskaņā ar regulas Nr.952/2013 nosacījumiem iesniedz Valsts ieņēmumu dienestam pieteikumu pagaidu uzglabāšanas vietas darbības vai arī īpašas procedūras atļaujas saņemšanai;

4.4. cita persona.

5. Saskaņā ar regulas Nr.952/2013 97.pantu par vienu muitas maksājumu parādu var iesniegt vairākus vienreizējos galvojumus un tos var sniegt vairākas šo noteikumu 4.punktā minētās personas. Šādos gadījumos par muitas maksājumu parādu minētās personas atbild proporcionāli sniegtajai galvojuma daļai.

6. Piemērojot muitas procedūras (izņemot muitas procedūru – laišana brīvā apgrozībā un tranzīts) vai pagaidu uzglabāšanu, tiek izmantots galvojums muitas maksājumu parādam, kas var rasties. Šādā gadījumā muitas maksājumu parāds, kas var rasties, ietver:

6.1. muitas parādu;

6.2. akcīzes nodokļa parādu;

6.3. pievienotās vērtības nodokļa parādu, ja tiek piemērota muitas procedūra pagaidu ievešana ar pilnu atbrīvojumu no ievedmuitas nodokļa vai uzņēmējam izsniegtā pagaidu uzglabāšanas atļauja paredz pagaidu uzglabāšanā esošu preču pārvietošanu starp dažādām pagaidu uzglabāšanas vietām un pagaidu uzglabāšanas atļaujas turētājam nav piešķirts atzītā uzņēmēja statuss saskaņā ar regulu Nr.952/2013.

7. Piemērojot muitas procedūru – laišana brīvā apgrozībā un galapatēriņa procedūru, tiek izmantots galvojums muitas maksājumu parādam, kas radies. Šādā gadījumā muitas maksājumu parāds, kas radies, ietver:

7.1. muitas parādu;

7.2. pievienotās vērtības nodokļa parādu.

8. Gadījumā, ja par galvojumu tiek izmantota drošības naudas iemaksa muitas maksājumu parāda, kas var rasties, nodrošināšanai, muitas maksājumu parāds, kas var rasties, ietver:

8.1. muitas parādu;

8.2. pievienotās vērtības nodokļa parādu;

8.3. akcīzes nodokļa parādu.

9. Piemērojot muitas procedūru – tranzīts, tiek izmantots galvojums muitas maksājumu parāda, kas var rasties, nodrošināšanai. Šādā gadījumā muitas maksājumu parāds, kas var rasties, ietver:

9.1. muitas parādu;

9.2. pievienotās vērtības nodokļa parādu;

9.3. akcīzes nodokļa parādu.

10. Ja šo noteikumu 4.2.apakšpunktā minētā persona ir saņēmusi regulas Nr.952/2013 89.panta 5.punktā un kādu no regulas Nr.952/2013 148., 182. vai 211. pantā noteiktajām atļaujām vai regulas Nr.952/2013 39.pantā minēto atzītā uzņēmēja statusu, vai Pievienotās vērtības nodokļa likuma 85.pantā noteikto atļauju piemērot īpašo nodokļa režīmu preču importa darījumos, vai ir universālā pasta pakalpojuma sniedzējs, tā, piemērojot muitas procedūras (izņemot muitas procedūru – laišana brīvā apgrozībā un muitas procedūru – tranzīts), var piemērot Regulas Nr.952/2013 89.panta 9.punktā minēto atbrīvojumu tādam muitas maksājumu parādam, kas var rasties, noformējot vienu vai vairākas muitas deklarācijas, par kurām kopējā nodrošināmā muitas maksājuma parāda summa nepārsniedz regulas Nr.952/2013 89.panta 9.punktā noteikto statistiskās vērtības slieksni.

11. Ja persona piemēro šo noteikumu 10.punktā minēto atbrīvojumu pagaidu uzglabāšanai, tā Valsts ieņēmumu dienestā kopā ar muitas deklarāciju iesniedz parakstītu aprēķinu par muitas maksājumu parādu, kas var rasties. Aprēķinā norāda rēķina numuru, tā izsniegšanas datumu un preces vērtību, no kuras tiek aprēķināts muitas maksājumu parāds, kas var rasties.

12. Galvojums par muitas maksājumu parādu, kas radies vai var rasties nav jāiesniedz:

12.1. ja muitas parāds netiek paziņots saskaņā ar Muitas likuma 8.pantu;

12.2. ja Valsts ieņēmumu dienests saskaņā ar šo noteikumu 10.punktu šo noteikumu 4.2.apakšpunktā minētajai personai ir piešķīris atbrīvojumu no prasības sniegt galvojumu.

13. Muitas maksājumu parāda par akcīzes nodokli galvojums nav jāsniedz šādos gadījumos:

13.1. ja precēm piemēro atbrīvojumu no akcīzes nodokļa saskaņā ar likuma “Par akcīzes nodokli” V nodaļu;

13.2. par akcīzes precēm, kurām saskaņā ar likuma “Par akcīzes nodokli” 8.panta trešo daļu neiesniedz galvojumu;

13.3. ja šo noteikumu 4.2.apakšpunktā minētā persona ir saņēmusi atzītā uzņēmēja statusu saskaņā ar regulu Nr.952/2013 vai tā ir iekļauta Valsts ieņēmumu dienesta Padziļinātās sadarbības programmā (izņemot gadījumu, ja tiek piemērota muitas procedūra - tranzīts).

14. Muitas maksājumu parāda par pievienotās vērtības nodokli galvojums nav jāsniedz, ja:

14.1. parādnieks, piemērojot muitas procedūru – laišana brīvā apgrozībā –un galapatēriņa procedūru, izmanto īpašo pievienotās vērtības nodokļa režīmu preču importa darījumos;

14.2. šo noteikumu 4.2.apakšpunktā minētā persona, piemērojot muitas procedūru – tranzīts, ir saņēmusi atzītā uzņēmēja statusu saskaņā ar regulu Nr.952/2013 vai tā ir iekļauta Valsts ieņēmumu dienesta Padziļinātās sadarbības programmā un muitas maksājumu parādu, kas var rasties, nodrošina ar vispārējo galvojumu.

15. Persona šajos noteikumos minētos iesniegumus un ar tiem saistītos dokumentus iesniedz Valsts ieņēmumu dienestā papīra formā vai elektroniska dokumenta veidā, vai izmantojot Valsts ieņēmumu dienesta elektroniskās deklarēšanas sistēmu.

**2. Galvinieka statusa piešķiršana, tā zaudēšana un atbildība**

16. Galvinieks saskaņā ar regulas Nr. 952/2013 94.panta 1.punktu ir:

16.1. persona, kura ir saņēmusi atļauju kredītiestādes darbībai vai licenci apdrošināšanas vai pārapdrošināšanas sabiedrības darbībai Eiropas Savienībā;

16.2. persona, kurai Valsts ieņēmumu dienests ir piešķīris galvinieka statusu.

17. Ja persona vēlas saņemt galvinieka statusu, tā iesniedz Valsts ieņēmumu dienestā iesniegumu par galvinieka statusa piešķiršanu un bankas izsniegtu apliecinājumu par šo noteikumu 18.6.apakšpunktā minēto depozīta kontu galvojumam. Iesniegumā norāda galvojuma apjomu un darbības, kurām tā vēlas izsniegt galvojumu.

18. Valsts ieņēmumu dienests piešķir galvinieka statusu, ja ir izpildīti šādi nosacījumi:

18.1. persona ir reģistrēta Latvijas Republikā;

18.2. personai pēdējos trīs gados ir stabils finansiālais stāvoklis un pietiekami apgrozāmie līdzekļi saistību izpildei, ko vērtē, pamatojoties uz iepriekšējo trīs gada pārskatos norādītajiem datiem aprēķinot:

18.2.1. kopējo likviditātes koeficientu (apgrozāmo līdzekļu kopsumma/īstermiņa saistību kopsumma). Minētais koeficients nedrīkst būt mazāks par 2;

18.2.2. finansiālās stabilitātes koeficientu - saistību īpatsvaru bilancē (saistību kopsumma/bilances kopsumma). Minētais koeficients nedrīkst būt lielāks par 1;

18.3. persona, skaitot no dienas, kad tā Valsts ieņēmumu dienestā iesniegusi iesniegumu par galvinieka statusa piešķiršanu, pirms vairāk nekā diviem gadiem ir reģistrējusi saimniecisko darbību iekšzemē un kopš reģistrācijas dienas nepārtraukti veikusi saimniecisko darbību;

18.4. personai nav nodokļu, nodevu un citu valsts noteikto obligāto maksājumu parādu vai attiecīgo maksājumu termiņi ir pagarināti (atlikti, sadalīti) nodokļu jomu reglamentējošos normatīvajos aktos noteiktajā kārtībā un tā veic maksājumus saskaņā ar nodokļu administrācijas lēmumu (nomaksas grafiku) vai nodokļu administrācijas lēmuma izpilde ir apturēta uz pirmstiesas izskatīšanas laiku vai saskaņā ar Muitas likuma 11.panta trešo daļu;

18.5. persona gada laikā pirms iesnieguma iesniegšanas par galvinieka statusa piešķiršanu nav sodīta par nodokļu aprēķina vai nodokļu maksāšanas kārtības nosacījumu pārkāpumiem;

18.6. personas (juridiskas personas) dibinātājs, valdes vai padomes loceklis nav atzīts par vainīgu noziedzīgā nodarījumā par noziedzīgi iegūtu līdzekļu legalizēšanu, par piesavināšanos, neatļautu labumu pieņemšanu, komerciālo uzpirkšanu, kukuļņemšanu, kukuļdošanu, kukuļa piesavināšanos vai starpniecību kukuļošanā vai, ja par minētajiem noziedzīgiem nodarījumiem personai (juridiskai personai) saskaņā ar Krimināllikumu nav piemērots piespiedu ietekmēšanas līdzeklis;

18.7. galvojuma darbībām ir izveidots naudas līdzekļu uzkrājums depozīta kontā galvojuma apjoma apmērā iespējamā muitas maksājuma parāda segšanai.

19. Galvinieka pienākumi:

19.1. ja galvinieks plāno samazināt galvojuma apjomu vai tā derīguma termiņu, viņš par to rakstiski (elektroniski) paziņo Valsts ieņēmumu dienestam vismaz 10 dienas pirms grozījumu spēkā stāšanās dienas;

19.2. ja galvinieks pieņem lēmumu par galvojuma anulēšanu, viņš par to vienas darbdienas laikā rakstiski (elektroniski) informē Valsts ieņēmumu dienestu. Galvojums ir spēkā 15 dienas no dienas, kad tika pieņemts lēmums par galvojuma anulēšanu;

19.3. ja galvinieks ir anulējis galvojumu, tas neatbrīvo viņu no saistībām, kas uzsāktas pirms galvojuma anulēšanas;

19.4. galvojuma derīguma termiņa izbeigšanās neatbrīvo galvinieku no saistībām, kas uzsāktas pirms galvojuma derīguma termiņa beigām;

19.5. ja Valsts ieņēmumu dienests aptur galvojumu vai anulē galvinieka statusu, tas neatbrīvo galvinieku no saistībām, kas uzsāktas pirms galvojuma apturēšanas vai galvinieka statusa anulēšanas;

19.6. triju darbdienu laikā pēc Valsts ieņēmumu dienesta rakstiskas prasības saņemšanas galvinieks sniedz informāciju un apstiprinātas dokumentu kopijas par tā izsniegtajiem galvojumiem.

20. Valsts ieņēmumu dienests 30 dienu laikā pēc galvinieka vai personas, kura iesniegusi galvojumu, rakstiskas prasības saņemšanas sniedz ziņas par personas, kas iesniegusi galvojumu, veiktajām vai neveiktajām darbībām, kas saistītas ar galvinieka izsniegtā galvojuma izpildi.

21. Valsts ieņēmumu dienests rakstiski (elektroniski) informē galvinieku, ja saskaņā ar regulas Nr.952/2013 48.pantu ir uzsākta tādu muitas deklarāciju pārbaude, par kurām galvinieks ir sniedzis galvojumu muitasmaksājumu parāda segšanai.

22. Ja parādnieks muitas lietu un nodokļu jomu reglamentējošos normatīvajos aktos noteiktajā kārtībā nav samaksājis muitas maksājumu parādu, kas radies parādniekam piemērojot muitas procedūru (izņemot muitas procedūru – tranzīts) un tādu muitas maksājumu parādu, kas noteikts regulas Nr.952/2013 48.pantā noteiktajā pārbaudē, Valsts ieņēmumu dienests 60 dienu laikā no muitas maksājumu parādu paziņošanas brīža nosūta galviniekam rakstisku prasību samaksāt muitas maksājumu parādu.

23. Ja parādnieks, piemērojot muitas procedūru – tranzīts, muitas lietu un nodokļu jomu reglamentējošos normatīvajos aktos noteiktajā kārtībā nav samaksājis muitas maksājumu parādu, kas radies, Valsts ieņēmumu dienests Komisijas 2015.gada 28.jūlija Deleģētās regulas (ES) 2015.2446, ar ko papildina Eiropas Parlamenta un Padomes Regulu (ES) Nr.952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem (turpmāk – regula Nr.2015/2446), 85.panta 2.punktā noteiktajā termiņā nosūta galviniekam rakstisku prasību samaksāt muitas maksājumu parādu.

24. Galvinieks atbild par parādnieka muitas maksājumu parādu, kas neietver nokavējuma naudu un soda naudu.

25. Galviniekam pēc šo noteikumu 22. vai 23.punktā minētās Valsts ieņēmumu dienesta prasības saņemšanas 30 dienu laikā jāsamaksā muitas maksājumu parāds, kas radies parādniekam, piemērojot pagaidu uzglabāšanu un muitas procedūras.

26. Ja šo noteikumu 25.punktā minētais termiņš netiek ievērots, galvinieks par katru nokavēto dienu maksā nokavējuma naudu 0,1 procenta apmērā no muitas maksājumu parāda summas, kas norādīta šo noteikumu 22. vai 23.punktā minētajā Valsts ieņēmumu dienesta prasībā.

27. Valsts ieņēmumu dienests galvinieka statusu, kas ir piešķirts saskaņā ar šo noteikumu 18.punktu, aptur, ja ir konstatēts kāds no šādiem apstākļiem:

27.1. galvinieks neatbilst šo noteikumu 18.punktā noteiktajām prasībām;

27.2. galvinieks nav ievērojis kādu no šo noteikumu 19.1., 19.2. vai 19.6.apakšpunktā noteiktajām prasībām.

28. Ja galvinieks 30 dienu laikā no dienas, kad pieņemts lēmums apturēt galvinieka statusu, ir izpildījis šajā lēmumā noteiktās prasības, Valsts ieņēmumu dienests pieņem lēmumu atjaunot galvinieka statusu.

29. Valsts ieņēmumu dienests anulē galvinieka statusu, ja ir konstatēts kāds no šādiem apstākļiem:

29.1. 30 dienu laikā no dienas, kad pieņemts lēmums apturēt galvinieka statusu, nav novērsis galvinieka statusa apturēšanas iemeslus;

29.2. galvinieks nav ievērojis šo noteikumu 25.punktā noteiktās prasības;

29.3. saņemts galvinieka iesniegums par galvinieka statusa anulēšanu.

30. Valsts ieņēmumu dienests galvojumu nepieņem, ja:

30.1. persona, kura izsniegusi galvojumu, nav galvinieks saskaņā ar regulas Nr.952/2013 94.pantu;

30.2. šo noteikumu 16.1.apakšpunktā minētā persona nav ievērojusi kādu šo noteikumu 19.1., 19.2., 19.6.apakšpunktā vai 25.punktā minētajām prasībām;

30.3. Eiropas Savienības normatīvajos aktos muitas jomā ir noteikts cits galvojuma veids.

**3. Galvojumu veidi**

**3.1. Drošības nauda**

31. Ja šo noteikumu 4.1., 4.2. vai 4.4.apakšpunktā minētā persona muitas maksājumu parādu, kas var rasties, nodrošina ar galvojumu drošības naudas iemaksas veidā, drošības naudu iemaksā deponēto naudas līdzekļu uzskaites kontā.

32. Drošības naudas apmērs atbilst 100% no aprēķinātā muitas maksājumu parāda, kas var rasties.

33. Ja atbilstoši Komisijas 2015.gada 24.novembra Īstenošanas regulas (ES) 2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr.952/2013, ar ko izveido Savienības Muitas kodeksu (turpmāk - regula Nr.2015/2447), 244.pantam Valsts ieņēmumu dienestam, veicot iesniegtajā muitas deklarācijā par preču laišanu brīvā apgrozībā sniegto ziņu kontroli un pārbaudot muitas deklarāciju, tai pievienotos dokumentus un deklarētās preces, ir radušās šaubas par muitas deklarācijā norādītajām ziņām, šo noteikumu 4.1., 4.2. vai 4.4.apakšpunktā minētā persona pēc muitas iestādes pieprasījuma iemaksā drošības naudu, kas aprēķināta kā starpība starp muitas maksājumu summu, kas aprēķināta, pamatojoties uz muitas deklarācijā sniegtajām ziņām, un muitas maksājumu summu, kādu par precēm vajadzētu maksāt pēc to pārbaudes.

34. Ja Valsts ieņēmumu dienestam ir radušās šaubas par muitas deklarācijā norādītajām ziņām, tas pēc preču izlaišanas brīvā apgrozībā pret drošības naudu veic pārbaudi saskaņā ar regulas Nr.952/2013 48.pantu un pārbaudes rezultātā pieņem lēmumu par iemaksātās drošības naudas ieskaitīšanu valsts budžetā, atmaksāšanu vai daļēju atmaksāšanu šo noteikumu 4.1., 4.2. vai 4.4.apakšpunktā minētajai personai.

35. Ja saskaņā ar regulas Nr.952/2013 56.panta 4.punktu muitas deklarācijā par preču laišanu brīvā apgrozībā pieteiktā tarifu kvota ir kritiska, šo noteikumu 4.1., 4.2. vai 4.4.apakšpunktā minētā persona iemaksā drošības naudu – starpību starp muitas maksājumu summu, kas aprēķināta, piemērojot Eiropas Savienības kopējā muitas tarifa autonomo ievedmuitas nodokļa konvencionālo likmi vai citu šīs preces importam pieejamo atviegloto ievedmuitas nodokļu likmi, un muitas maksājumu summu, kas aprēķināta, piemērojot kvotai noteikto samazināto vai nulles ievedmuitas nodokļa likmi.

36. Pēc atbildes saņemšanas no Eiropas Komisijas par pieprasītās tarifu kvotas piešķiršanu, nepiešķiršanu vai piešķiršanu daļējā apmērā, Valsts ieņēmumu dienests pieņem attiecīgu lēmumu par iemaksātās drošības naudas ieskaitīšanu valsts budžetā, atmaksāšanu vai daļēju atmaksāšanu šo noteikumu 4.1., 4.2. vai 4.4.apakšpunktā minētajai personai.

37. Ja muitas deklarācijā deklarētajai precei, to izlaižot brīvā apgrozībā, piemēro Eiropas Savienības normatīvajos aktos par muitas lietām noteikto tirdzniecības aizsardzības instrumentu pasākuma pagaidu antidempinga maksājumu atbilstoši Eiropas Parlamenta un Padomes 2016.gada 8.jūnija regulai (EK) 2016/1036 par aizsardzību pret importu par dempinga cenām no valstīm, kas nav Eiropas Kopienas dalībvalstis, un pagaidu kompensācijas maksājumu atbilstoši Eiropas Parlamenta un Padomes 2016.gada 8.jūnija regulai (EK) 2016/1037 par aizsardzību pret subsidētu importu no valstīm, kas nav Eiropas Kopienas dalībvalstis, šo noteikumu 4.1., 4.2. vai 4.4.apakšpunktā minētā persona iemaksā drošības naudu attiecīgi pagaidu antidempinga maksājuma vai pagaidu kompensācijas maksājuma apmērā un pievienotās vērtības nodokļa, kas aprēķināts no pagaidu antidempinga maksājuma un pagaidu kompensācijas maksājuma apmērā.

38. Ja par šo noteikumu 37.punktā noteikto drošības naudas iemaksu atbildīgā persona ir saņēmusi Pievienotās vērtības nodokļa likuma 85.pantā noteikto īpašā nodokļa režīma preču importa darījumos atļauju, tad pievienotās vērtības nodoklis netiek aprēķināts no pagaidu antidempinga maksājuma un pagaidu kompensācijas maksājuma.

39. Ja precēm, par kurām bija iemaksāta drošības nauda, atbilstoši Eiropas Savienības normatīvajiem aktiem par muitas lietām tirdzniecības aizsardzības instrumentu antidempinga un kompensācijas pasākumu jomā nosaka galīgo antidempinga maksājumu vai galīgo kompensācijas maksājumu, Valsts ieņēmumu dienests pieņem attiecīgu lēmumu par iemaksātās drošības naudas ieskaitīšanu valsts budžetā, atmaksāšanu vai daļēju atmaksāšanu šo noteikumu 4.1., 4.2. vai 4.4.apakšpunktā minētajai personai.

40. Piesakot muitas procedūru, persona, kura saskaņā ar šo noteikumu 32.punktu iemaksājusi drošības naudu, muitas iestādē iesniedz iesniegumu par drošības naudas atmaksu, norādot maksājuma saņēmēja rekvizītus un kredītiestādes kontu, uz kuru pēc attiecīga lēmuma pieņemšanas veicama atmaksa (1.pielikums).

41. Iesniegumu par drošības naudas atmaksu var aizpildīt arī krievu (2.pielikums) vai angļu (3.pielikums) valodā.

42. Ja Valsts ieņēmumu dienests saņem pierādījumus, kas apstiprina piemērotās muitas procedūras pabeigšanas faktu, tas pieņem lēmumu par iemaksātās drošības naudas atmaksāšanu.

43. Ja piemērotā muitas procedūra nav pabeigta vai ir pabeigta, konstatējot neatbilstību starp precēm un muitas dokumentos norādītajām ziņām, Valsts ieņēmumu dienests pieņem lēmumu par neatbilstībai proporcionālas drošības naudas ieskaitīšanu valsts budžetā.

44. Drošības naudas atmaksāšanu vai daļēju atmaksāšanu Valsts ieņēmumu dienests veic 15 dienu laikā pēc lēmuma pieņemšanas par iemaksātās drošības naudas atmaksāšanu vai daļēju atmaksāšanu.

**3.2. Vienreizējais galvojums, kas sniegts kā galvinieka saistības**

45. Vienreizējo galvojumu izmanto, lai vienu reizi piemērotu vienu muitas procedūruvai vienu pagaidu uzglabāšanu.

46. Vienreizējo galvojumu, kas sniegts kā galvinieka saistības atbilstoši regulas Nr.2015/2447 151.panta 5.punktam, reģistrē Valsts ieņēmumu dienestā pirms muitas deklarācijas vai pagaidu uzglabāšanas deklarācijas iesniegšanas. Vienreizējā galvojuma reģistrēšanai persona, kurai izsniegts vienreizējā galvojuma dokuments, vai tās pilnvarotais pārstāvis iesniedz vienreizējā galvojuma dokumenta divus eksemplārus (oriģinālus) jebkurā Valsts ieņēmumu dienesta muitas kontroles punktā.

47. Valsts ieņēmumu dienests vienreizējā galvojuma dokumentos izdara atzīmi par sistēmas piešķirto reģistrācijas numuru. Viens vienreizējā galvojuma dokumenta eksemplārs tiek izsniegts personai, kura iesniedza vienreizējā galvojuma dokumentu, vai tās pilnvarotajam pārstāvim.

48. Vienreizējais galvojums zaudē spēku, ja ir beidzies vienreizējā galvojuma derīguma termiņš vai galvinieks anulējis galvojumu.

**3.3. Vispārējais galvojums un atbrīvojums no galvojuma**

49.Persona vispārējo galvojumu vai atbrīvojumu no galvojuma var izmantot jebkuras muitas procedūras vai pagaidu uzglabāšanas nodrošināšanai, ievērojot Eiropas Savienības un citos normatīvajos aktos muitas lietās noteikto attiecīgās muitas procedūras vai pagaidu uzglabāšanas piemērošanas kārtību.

50. Vispārējā galvojuma vai atbrīvojuma no galvojuma atsauces summu nosaka Valsts ieņēmumu dienests, ņemot vērā personas, kura vēlas saņemt atļauju izmantot vispārējo galvojumu vai atbrīvojumu no galvojuma, sagatavotos aprēķinus, kas noteikti šo noteikumu 51.1.8.apakšpunktā.

51. Lai persona saņemtu atļauju izmantot vispārējo galvojumu vai atbrīvojumu no galvojuma (turpmāk – vispārējā galvojuma atļauja) un veiktu darbības ar vispārējo galvojumu vai atbrīvojumu no galvojuma, tā Valsts ieņēmumu dienestā iesniedz šādus dokumentus:

51.1. iesniegumu, kurā norāda:

51.1.1. nosaukumu, juridisko adresi, EORI numuru;

51.1.2. par muitas jautājumiem atbildīgā darbinieka vārdu, uzvārdu un personas kodu;

51.1.3. atļaujas veidu (atļauja izmantot vispārējo galvojumu vai samazināto vispārējo galvojumu, vai atbrīvojumu no galvojuma);

51.1.4. valstis, kurās izmantos vispārējo galvojumu vai atbrīvojumu no galvojuma;

51.1.5. muitas procedūras, kādas tiks nodrošinātas ar vispārējo galvojumu vai atbrīvojumu no galvojuma. Ja ar galvojumu tiks nodrošināta pagaidu uzglabāšana, to norāda iesniegumā;

51.1.6. galvojuma atsauces summu, kāda tiks izmantota katras muitas procedūras vai pagaidu uzglabāšanas nodrošināšanai;

51.1.7. vispārējā galvojuma apmēru no atsauces summas attiecīgās daļas (30%, 50% vai 100%);

51.1.8. galvojuma atsauces summas aprēķinu atbilstoši regulas Nr.2015/2447 155.panta 4.punkta nosacījumiem;

51.1.9. ja iesniegumā norādīts, ka galvojums tiks izmantots muitas procedūras – laišana brīvā apgrozībā un galapatēriņa procedūras – nodrošināšanai, papildus norāda:

51.1.9.1. vēlamo laikposmu, par kuru apkopot muitas deklarācijās aprēķinātās nodokļu summas (attiecīgi par kalendāra nedēļu vai mēnesi);

51.1.9.2. ziņas par personu, kurai tiks piešķirtas attiecīgās lietotāju tiesības Valsts ieņēmumu dienesta elektroniskās deklarēšanas sistēmā, – vārds, uzvārds, personas kods, elektroniskā pasta adrese un telefona numurs;

51.2. Vispārējo galvojumu (oriģinālu), kas sniegts kā galvinieka saistības, atbilstoši regulas Nr.2015/2447 151.panta 6.punktam.

52. Valsts ieņēmumu dienests atļauj izmantot vispārējo galvojumu vai atbrīvojumu no galvojuma muitas procedūras vai pagaidu uzglabāšanas nodrošināšanai, ja persona, kura vēlas saņemt vispārējā galvojuma atļauju, atbilst regulas Nr.952/2013 95.pantā un regulas Nr.2015/2446 84.pantā noteiktajām prasībām.

53. Vispārējā galvojuma atļaujas turētājs, kurš izmanto vispārējo galvojumu muitas procedūru – laišana brīvā apgrozībā un galapatēriņš – nodrošināšanai, atliek šo noteikumu 7.punktā minētā muitas maksājumu parāda samaksas termiņu.

54. Valsts ieņēmumu dienests apkopo šo noteikumu 7.punktā minētā muitas maksājumu parāda summas no muitas deklarācijām, kuras noformētas attiecīgi kalendāra nedēļā vai kalendāra mēnesī (atbilstoši šo noteikumu 51.1.apakšpunktā minētā iesniegumā norādītajam periodam), un elektroniski sagatavo rēķinu (4.pielikums).

55. Valsts ieņēmumu dienests nosaka šo noteikumu 54.punktā minētā rēķina apmaksas termiņu saskaņā ar regulas Nr.952/2013 111.panta 6.punktu.

56. Valsts ieņēmumu dienests pēc šo noteikumu 54.punktā minētā rēķina sagatavošanas to elektroniski nosūta vispārējā galvojuma atļaujas turētājam uz šo noteikumu 51.1.apakšpunktā minētajā iesniegumā norādīto e-pasta adresi.

57. Vispārējā galvojuma atļaujas turētājs šo noteikumu 54.punktā minētajārēķinā norādīto muitas maksājumu parādu rēķinā norādītajā termiņā ieskaita deponēto naudas līdzekļu uzskaites kontā.

58. Vispārējā galvojuma atļaujas derīguma termiņš atbilst vispārējā galvojuma, kas sniegts kā galvinieka saistības, derīguma termiņam.

59. Atbrīvojums no galvojuma, piemērojot muitas procedūru – tranzīts, ir spēkā vienu gadu. Ja persona ir saņēmusi atzītā uzņēmēja atļauju saskaņā ar regulu Nr.952/2013 vai tā ir iekļauta Padziļinātās sadarbības programmā, atbrīvojums ir spēkā divus gadus.

60. Valsts ieņēmumu dienests pieņem lēmumu apturēt darbības ar vispārējo galvojumu vai apturēt atbrīvojumu no galvojuma, ja vispārējā galvojuma atļaujas turētājs neatbilst šo noteikumu 52.punktā minētajiem nosacījumiem.

61. Ja Valsts ieņēmumu dienests aptur vispārējā galvojuma atļauju, vispārējā galvojuma atļaujas turētājs ir atbildīgs par to muitas procedūru vai preču pagaidu glabāšanas pabeigšanu, kas uzsāktas pirms vispārējā galvojuma atļaujas apturēšanas.

62. Ja vispārējā galvojuma atļaujas turētājs 30 dienu laikā no dienas, kad pieņemts lēmums apturēt darbības ar vispārējo galvojumu vai atbrīvojumu no galvojuma, ir izpildījis šajā lēmumā noteiktās prasības, Valsts ieņēmumu dienests pieņem lēmumu atjaunot darbību ar vispārējo galvojumu vai atbrīvojumu no galvojuma.

63. Valsts ieņēmumu dienests pieņem lēmumu anulēt vispārējā galvojuma atļauju, ja ir konstatēts kāds no šādiem apstākļiem:

63.1. vispārējā galvojuma atļaujas turētājs 30 dienu laikā no dienas, kad pieņemts lēmums apturēt darbības ar vispārējo galvojumu vai atbrīvojumu no galvojuma, nav izpildījis lēmumā apturēt darbības ar vispārējo galvojumu vai atbrīvojumu no galvojuma noteiktās prasības;

63.2. galvinieks ir anulējis galvojumu;

63.3. saņemts vispārējā galvojuma atļaujas turētāja iesniegums par vispārējā galvojuma atļaujas anulēšanu.

**4. Galvojumu uzskaite**

65.Vispārējā galvojuma vai atbrīvojuma no galvojuma atļaujas turētājs reģistrē katru gadījumu, kad, izmantots galvojums muitas maksājumu parāda, kas var rasties, nodrošināšanai (izņemot, piemērojot muitas procedūru – tranzīts).

66.Vispārējā galvojuma vai atbrīvojuma no galvojuma atļaujas turētājs pēc Valsts ieņēmumu dienesta pieprasījuma sniedz visu informāciju par katru gadījumu, kad izmantots galvojums, kā arī par to, vai nodrošinātais muitas maksājumu parāds, kas radies, un muitas maksājumu parāds, kas var rasties, atbilst galvojuma apmēram.

67. Vispārējā galvojuma vai atbrīvojuma no galvojuma atļaujas turētājs informē Valsts ieņēmumu dienestu par vispārējā galvojuma vai atbrīvojuma no galvojuma apmēra atsauces summas sadalījuma maiņu starp muitas procedūrām vai pagaidu uzglabāšanu.

**5. Deponēto naudas līdzekļu uzskaites kontā avansā iemaksāto muitas maksājumu administrēšana**

68. Valsts ieņēmumu dienests piešķir personai avansa maksātāja statusu, pamatojoties uz personas iesniegumā par deponēto naudas līdzekļu uzskaites kontā iemaksāto avansa maksājumu izmantošanu muitas maksājumu parāda segšanai norādīto informāciju (tās personas vārds, uzvārds, personas kods un elektroniskā pasta adrese, kurai tiks piešķirtas lietotāja tiesības Valsts ieņēmumu dienesta elektroniskās datubāzes lietošanai).

69. Valsts ieņēmumu dienests pēc avansa maksājumu izmantošanas muitas deklarācijā aprēķinātā muitas maksājumu parāda segšanai, ieskaita valsts budžeta ieņēmumu kontos deponēto naudas līdzekļu uzskaites kontā iemaksāto avansa maksājumu.

70. Atzīstot par nederīgu muitas deklarāciju, avansa iemaksa, kura izmantota atzītajā par nederīgu muitas deklarācijā aprēķinātā muitas maksājumu parāda segšanai, turpmāk izmantojama kā avansa iemaksa nākamajās muitas deklarācijās aprēķinātā muitas maksājumu parāda segšanai.

71. Valsts ieņēmumu dienests 15 dienu laikā pēc personas iesnieguma par deponēto naudas līdzekļu uzskaites kontā uzkrātās iemaksas atmaksu vai novirzīšanu citu nodokļu maksājumu segšanai saņemšanas attiecīgi atmaksā personai deponēto naudas līdzekļu uzskaites kontā uzkrātās iemaksas, pārskaitot tās uz iesniegumā norādīto norēķinu kontu, vai novirza personas norādīto nodokļu maksājumu segšanai.

72. Valsts ieņēmumu dienests lēmumu par personas reģistrēšanu par avansa maksātāju, par uzkrātās iemaksas atmaksāšanu vai neatmaksāšanu un par uzkrātās iemaksas novirzīšanu vai nenovirzīšanu paziņo likumā “Par nodokļiem un nodevām” noteiktajā kārtībā.

**6. Noslēguma jautājumi**

73. Atzīt par spēku zaudējušiem Ministru kabineta 2011.gada 6.septembra noteikumus Nr.691 “Noteikumi par nodokļu parāda galvojumu preču muitošanai” (Latvijas Vēstnesis, 2011, 143.nr.; 2012, 203.nr.; 2013, 233.nr.).

74. Atzīt par spēku zaudējušiem Ministru kabineta 2006.gada 2.maija noteikumus Nr.346 “Noteikumi par Valsts ieņēmumu dienesta depozītu kontā avansā iemaksātā muitas nodokļa administrēšanu” (Latvijas Vēstnesis, 2006, 71.nr.).

75. Vispārējā galvojuma apliecības, kas izsniegtas līdz šo noteikumu spēkā stāšanās dienai, ir spēkā līdz tajās norādītā derīguma termiņa beigām, bet ne ilgāk kā līdz 2019.gada 1.maijam.

76. Līdz šo noteikumu spēkā stāšanās dienai pieņemtie lēmumi par atļaujas piešķiršanu izmantot samazināto vispārējo galvojumu ir spēkā līdz tajos norādītā derīguma termiņa beigām, bet ne ilgāk kā līdz 2019.gada 1.maijam.

77. Līdz šo noteikumu spēkā stāšanās dienai pieņemtie lēmumi par atbrīvojumu piešķiršanu no prasības iesniegt galvojumu paliek spēkā līdz atkārtotai izvērtēšanai, bet ne ilgāk kā līdz 2019.gada 1.maijam.

78. Līdz šo noteikumu spēkā stāšanās dienai iegūtais galvotāja statuss paliek spēkā. No šo noteikumu spēkā stāšanās dienas attiecībā uz galvotāja statusu tiek piemēroti šie noteikumi.

79. Šo noteikumu 46. un 47.punkts stājas spēkā 2017.gada 2.oktobrī.

80. Šo noteikumu 10., 11., 12., 13.punkts stājas spēkā 2018.gada 1.martā.

Ministru prezidents Māris Kučinskis

Finanšu ministre Dana Reizniece-Ozola